CELEX: 
Language: fi
Date: 2018-10-30 00:00:00
Title: KOMISSION DELEGOITU ASETUS (EU) …/…, asetuksen (EU) N:o 1031/2010 muuttamisesta siltä osin kuin on kyse markkinavakausvarannosta jakamatta jääneiden 50 miljoonan päästöoikeuden huutokauppaamisesta innovaatiorahastoa varten ja Saksan nimeämän huutokauppapaikan sisällyttämiseksi luetteloon

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Innovoinnin edistäminen vähähiilisten teknologioiden alalla on avainasemassa Pariisin sopimuksen tavoitteiden saavuttamisen kannalta. Euroopan parlamentin ja neuvoston direktiivillä 2003/87/EY
                  1
                perustetun EU:n päästökauppajärjestelmän vastikään tarkistetut säännöt
                  2
                kuuluvat tärkeimpiin lainsäädäntövälineisiin, joiden avulla EU pyrkii täyttämään Pariisin sopimuksen mukaiset sitoumuksensa. Direktiivin 2003/87/EY 10 a artiklan 8 kohdalla perustetaan innovaatiorahasto, josta tuetaan innovointia vähähiilisten teknologioiden ja prosessien alalla EU:n päästökauppajärjestelmän kattamilla toimialoilla. Tämä koskee myös ympäristön kannalta turvallista hiilidioksidin talteenottoa ja hyödyntämistä, ympäristön kannalta turvallista hiilidioksidin talteenottoa ja varastointia, hiili-intensiiviset tuotteet korvaavia tuotteita sekä uusiutuvaan energiaan ja energian varastointiin liittyviä innovatiivisia teknologioita. 
            
            
               Direktiivin 2003/87/EY 10 a artiklan 8 kohdalla siirretään Euroopan komissiolle valta antaa delegoituja säädöksiä mainitun direktiivin täydentämiseksi innovaatiorahaston toimintasääntöjen, mukaan lukien valintamenettelyt ja -perusteet, osalta. Komissio luonnostelee parhaillaan innovointirahaston toimintaa koskevaa delegoitua säädöstä tätä tarkoitusta varten perustetun asiantuntijaryhmän tuella.  Delegoidun säädöksen on tarkoitus tulla voimaan vuoden 2019 aikana. 
            
            
               Direktiivin 2003/87/EY uudelleentarkastelun yhteydessä lainsäätäjät sopivat, että innovaatiorahasto aloittaisi toimintansa nopeasti eli ennen vuotta 2021. Mainitun direktiivin 10 a artiklan 8 kohdan toisen alakohdan mukaan tätä varten asetetaan käyttöön – innovaatiorahastolle kaudella 2021–2030 tarkoitettujen 400 miljoonan päästöoikeuden lisäksi – markkinavakausvarannosta 50 miljoonaa jakamatta jäänyttä päästöoikeutta ja mahdolliset jäljellä olevat tulot kolmannen vaiheen niin sanotusta NER300-ohjelmasta innovaatioiden tukemiseksi. 
            
            
               Kolmannen vaiheen NER300-ohjelmasta jäljellä olevat varat ovat käytettävissä tuloina, jotka on saatu 300 miljoonasta päästöoikeudesta, jotka Euroopan investointipankki (EIP) muunsi rahaksi vuosina 2011–2014, mutta markkinavakausvarannon 50 miljoonaa päästöoikeutta on vielä muunnettava rahaksi.
            
            
               Näiden päästöoikeuksien rahaksi muuntamisella tulisi olla mahdollisimman pieniä vaikutuksia hiilidioksidimarkkinoihin, kun otetaan huomioon sellaisten päästöoikeusmäärien jakaminen, jotka on tarkoitus myydä markkinoilla tietyllä kaudella, ja käytettävä markkinainfrastruktuuri. Samalla se olisi toteutettava niin, että tuotto on käytettävissä innovointirahastosta tuettaviin hankkeisiin oikea-aikaisesti ennen vuotta 2021. Siksi markkinavakausvarannosta jakamatta jääneiden 50 miljoonan päästöoikeuden rahaksi muuntamisesta on päätettävä ennen kuin tällaisia muuntamisjärjestelyitä tehdään innovaatiorahastolle tarkoitetusta 400 miljoonan päästöoikeuden pääasiallisesta määrästä, jonka ei tarvitse olla käytettävissä ennen vuotta 2021. Tässä yhteydessä kustannustehokkain ja tehokkain tapa muuntaa kyseiset päästöoikeudet rahaksi oikea-aikaisesti on huutokaupata ne innovointirahastoa varten niiden komission asetuksessa (EU) N:o 1031/2010
                  3
                vahvistettujen voimassa olevien sääntöjen ja edellytysten mukaisesti, joita sovelletaan yhteisellä huutokauppapaikalla toteutettaviin huutokauppoihin. Tällainen lähestymistapa vähentäisi voimassa olevaan oikeudelliseen kehykseen tehtäviä muutoksia ja mahdollisia lisäkustannuksia. Tarkistetussa direktiivissä 2003/87/EY säädetään jo tällaisesta modernisaatiorahaston päästöoikeuksien rahaksimuuntamiskanavasta.
            
            
               Jotta voidaan täyttää poliittinen sitoumus innovaatiorahaston käynnistämisestä nopeasti ja muuntaa 50 miljoonaa jakamatta jäänyttä päästöoikeutta rahaksi yhteisellä huutokauppapaikalla toteutettavien huutokauppojen kautta, asetusta (EU) N:o 1031/2010 olisi muutettava komission delegoidulla asetuksella. 
            
            
               Tässä yhteydessä olisi myös muutettava asetuksen (EU) N:o 1031/2010 liitettä III, jotta siihen voidaan sisällyttää kolmas saksalainen muu huutokauppapaikka. Asetuksen (EU) N:o 1031/2010 30 artiklan mukaan jokainen jäsenvaltio, joka ei osallistu yhteiseen toimeen yhteisen huutokauppapaikan hankkimiseksi, nimeää oman huutokauppapaikkansa ja ilmoittaa sen komissiolle, jotta se voidaan sisällyttää mainitun asetuksen liitteessä III olevaan luetteloon. Tätä varten Saksa ilmoitti komissiolle 12. huhtikuuta 2018 aikomuksensa nimetä European Energy Exchange AG (EEX) kolmanneksi muuksi huutokauppapaikakseen. Tämänhetkisen saksalaisen huutokauppapaikan kanssa tehdyn sopimuksen mukainen viimeinen Saksan huutokauppa tapahtuu 9. marraskuuta 2018. Kyseisen päivämäärän jälkeen uusi saksalainen huutokauppapaikka saa aloittaa huutokaupat vasta, kun sen merkintä asetuksen (EU) N:o 1031/2010 liitteessä III olevassa luettelossa on tullut voimaan. Kolmannen saksalaisen muun huutokauppapaikan luetteloinnin myötä Saksassa voidaan jatkaa huutokauppoja saumattomasti mahdollisimman pian, mikä takaa päästöoikeuksien vakaan tarjonnan markkinoille. 
            
            
               Lisäksi tällä tarkistuksella tehdään vähäisiä teknisiä oikaisuja asetuksen (EU) N:o 1031/2010 61 artiklassa säädettyyn huutokaupan jälkeiseen läpinäkyvyyteen. Nämä oikaisut ovat välttämättömiä, jotta voidaan pienentää markkinoiden väärinkäytön riskiä ja samalla ottaa huomioon nykyinen markkinakäytäntö.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio järjesti asetuksen (EU) N:o 1031/2010 uudelleentarkastelusta julkisen kuulemisen
                  4
                joulukuun 2015 ja maaliskuun 2016 välisenä aikana. Kuulemisen tulokset osoittavat, että direktiivin 2003/87/EY nojalla sovellettavan EU:n päästöoikeuksien huutokaupparakenteen, mukaan lukien muut huutokauppapaikat, katsotaan toimivan erittäin hyvin. 
            
            
               Asetukseen (EU) N:o 1031/2010 ehdotetusta muutoksesta kuultiin myös jäsenvaltioiden asiantuntijoita, erityisesti ilmastonmuutospolitiikkaa käsittelevän komission asiantuntijaryhmän kahdessa kokouksessa 8. kesäkuuta 2018 ja 12. heinäkuuta 2018. Asiantuntijat ilmaisivat yleisen tukensa sille, että olemassa olevaa huutokauppainfrastruktuuria käytetään 50 miljoonan päästöoikeuden rahaksi muuntamiseen oikea-aikaisesti, jotta innovaatiorahasto voidaan käynnistää vuonna 2020. Rahaksi muuntamisen käytännön järjestelyistä esitettiin joitakin huomautuksia. Komissio otti nämä huomautukset huomioon laatiessaan ehdotusta asetuksen (EU) N:o 1031/2010 muuttamiseksi.
            
            
               Luonnos delegoiduksi asetukseksi julkaistiin parempaa sääntelyä koskevassa portaalissa neljän viikon ajan (12. syyskuuta – 10. lokakuuta 2018) palautteen saamiseksi. Palautetta saatiin yhdeltä organisaatiolta, mutta sen kommentit eivät kuitenkaan edellyttäneet muutoksia säädösluonnokseen.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               3.1.
                     Uuden saksalaisen muun huutokauppapaikan sisällyttäminen luetteloon
            
            
               Saksa ilmoitti komissiolle 12. huhtikuuta 2018 aikomuksensa nimetä European Energy Exchange AG kolmanneksi muuksi huutokauppapaikaksi asetuksen (EU) N:o 1031/2010 30 artiklan 1 kohdan mukaisesti enintään viiden vuoden kaudeksi. Vastaavasti asetuksen (EU) N:o 1031/2010 liitettä III muutetaan, jotta siinä voidaan luetella kolmannen saksalaisen muun huutokauppapaikan ehdot ja velvollisuudet.
            
            
               3.2.
                     50 miljoonan päästöoikeuden muuntaminen rahaksi ajoissa innovaatiorahastoa varten
            
            
               Jotta 50 miljoonaa päästöoikeutta voidaan muuntaa rahaksi oikea-aikaisesti innovaatiorahastoa varten, ne huutokaupataan yhteisellä huutokauppapaikalla asetuksen (EU) N:o 1031/2010 mukaisesti.  Nykyinen huutokauppamenettely yhteisellä huutokauppapaikalla tarkoittaa sitä, että jäsenvaltiot, jotka ovat allekirjoittaneet yhteishankintasopimuksen yhteisen huutokauppapaikan hankkimiseksi, huutokauppaavat päästöoikeusmääränsä yhteisellä huutokauppapaikalla huutokaupanpitäjiensä välityksellä. Innovaatiorahastoa varten huutokaupattava vuotuinen 50 miljoonan päästöoikeuden määrä jaetaan periaatteessa tasan yhteisen huutokauppapaikan huutokauppojen kesken vuonna 2020. Tämä on asetuksen (EU) N:o 1031/2010 8 artiklan 5 kohdassa mainitun tasaisen jakamisen periaatteen mukaista. 
            
         
         
            
               Muuttamalla asetuksen (EU) N:o 1031/2010 10 artiklaa innovaatiorahastolle varattu 50 miljoonan päästöoikeuden määrä lisätään yhteisessä huutokauppapaikassa vuonna 2020 huutokaupattavien päästöoikeuksien määrään niiden jäsenvaltioiden osalta, jotka olivat 1. tammikuuta 2018 yhteistä huutokauppapaikkaa koskevan yhteishankintasopimuksen allekirjoittajia (jäljempänä ’osallistuvat jäsenvaltiot’). Innovaatiorahastolle tarkoitettu päästöoikeuksien määrä jaetaan 25 osallistuvan jäsenvaltion kesken siten, että kukin niistä huutokauppaa yhtä suuren kahden miljoonan päästöoikeuden määrän innovaatiorahastoa varten vuonna 2020.
            
            
               On aiheellista vahvistaa innovaatiorahastolle tarkoitetun huutokaupan tuoton vastaanottamista ja suorittamista koskevat säännöt, jotta voidaan saavuttaa tehokkuutta ja joustavuutta sekä minimoida erityisesti osallistuville jäsenvaltioille aiheutuva hallinnollinen rasite. Asetuksen (EU) N:o 1031/2010 uuden 23 artiklan 2 kohdan mukaan osallistuvien jäsenvaltioiden huutokaupanpitäjät huutokauppaavat päästöoikeudet innovaatiorahastoa varten. Ne vastaanottavat huutokaupattujen päästöoikeuksien tuoton tähän tarkoitukseen nimetylle huutokaupanpitäjän pankkitilille. Asetuksen (EU) N:o 1031/2010 23 artiklan 2 kohdassa vahvistetaan nimenomaisesti, että kullakin osallistuvalla jäsenvaltiolla, jota edustaa huutokaupanpitäjä, on lakisääteinen velvoite huolehtia siitä, että huutokaupan tuotto siirretään tilille, jonka Euroopan komissio on ilmoittanut jäsenvaltion huutokaupanpitäjälle innovaatiorahaston tarkoituksissa, viimeistään 15 päivän kuluttua sen kuukauden päättymisestä, jonka kuluessa huutokaupan tuotto tuotettiin. Ennen kyseisen tuoton suorittamista asianomaiset huutokaupanpitäjät voivat vähentää mahdolliset maksut, jotka ylittävät osoitetusti kustannukset, jotka liittyvät jäsenvaltion päästöoikeuksien huutokauppaamiseen yhteisellä huutokauppapaikalla ja aiheutuvat suoraan innovaatiorahastolle tarkoitetun huutokaupan tuoton säilyttämisestä ja suorittamisesta. Jotta voidaan taata rahaksi muuntamisen läpinäkyvyys ja kustannustehokkuus, osallistuvien jäsenvaltioiden olisi etukäteen ilmoitettava komissiolle ja kaikille jäsenvaltioille mahdollisista lisämaksuista, joita ne aikovat vähentää, ja perusteltava ne.
            
            
               Huutokaupan tuotosta, jonka tietty huutokaupanpitäjä tuottaa jäsenvaltiolleen ja innovaatiorahastolle, tehdään jäljitettävissä oleva ja erottuva julkaisemalla huutokauppakalentereita asetuksen (EU) N:o 1031/2010 11 artiklan perusteella ja kirjaamalla huutokauppataulukot Euroopan unionin tapahtumalokiin komission asetuksen (EU) N:o 389/2013
                  5
                62 artiklan perusteella.  Tämä varmistetaan muuttamalla asetuksen (EU) N:o 389/2013 liitettä, joka sisältää huutokauppataulukon mallin. Kyseisen muutoksen johdosta huutokauppataulukossa yksilöidään erikseen, kuinka monta päästöoikeutta asianomaisen huutokaupanpitäjän on huutokaupattava ensinnäkin jäsenvaltionsa ja toisekseen innovaatiorahaston osalta.
            
            
               3.3.
                     Huutokaupanjälkeisen läpinäkyvyyden selkeyttäminen 
            
            
               Asetuksen (EU) N:o 1031/2010 61 artiklan 3 kohtaa muutetaan, jotta sen teksti vastaisi markkinakäytäntöä ja jotta voidaan pienentää markkinoiden väärinkäytön riskiä. Tämä tarkoittaa sitä, että huutokauppapaikka voi päättää julkaista ainoastaan huutokaupattujen päästöoikeuksien määrän ja huutokaupan selvityshinnan samaan aikaan kun se ilmoittaa voittaneille tarjoajille näiden yksittäiset tulokset. Näin ollen asetuksen 61 artiklan 2 kohdassa tarkoitetut muut huutokaupan tulokset voidaan julkaista erikseen. Joka tapauksessa kaikki huutokaupan tulokset on julkaistava viimeistään 15 minuuttia tarjousajan päättymisen jälkeen, kuten mainitun asetuksen 61 artiklan 1 kohdassa säädetään.
            
            
               KOMISSION DELEGOITU ASETUS (EU) …/…,
            
            
               annettu 30.10.2018,
            
            
               asetuksen (EU) N:o 1031/2010 muuttamisesta siltä osin kuin on kyse markkinavakausvarannosta jakamatta jääneiden 50 miljoonan päästöoikeuden huutokauppaamisesta innovaatiorahastoa varten ja Saksan nimeämän huutokauppapaikan sisällyttämiseksi luetteloon
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY
                  6
                ja erityisesti sen 3 d artiklan 3 kohdan, 10 artiklan 4 kohdan ja 10 a artiklan 8 kohdan,
            
            
               sekä katsoo seuraavaa:
            
            
               (1)Direktiivillä 2003/87/EY perustetaan rahasto, jäljempänä ’innovaatiorahasto’, josta tuetaan taloudellisesti innovointia vähähiilisten teknologioiden alalla unionin alueella asettamalla käyttöön 400 miljoonaa päästöoikeutta päästöoikeuksien kokonaismäärästä kaudella 2021–2030 EU:n päästökauppajärjestelmän puitteissa. Lisäksi markkinavakausvarannosta jakamatta jääneillä 50 miljoonalla päästöoikeudella olisi täydennettävä jäljellä olevia 300 miljoonasta päästöoikeudesta saatavia tuloja, jotka ovat käytettävissä kaudella 2013–2020 komission päätöksen 2010/670/EU
                  7
                mukaisesti, ja ne olisi käytettävä oikea-aikaisesti ennen vuotta 2021 innovaatiorahastoa varten.
            
            
               (2)Sen varmistamiseksi, että innovaatiorahasto kykenee tarjoamaan tukea ennen vuotta 2021, on tarpeen muuntaa rahaksi kyseiset innovointirahastolle tarkoitetut 50 miljoonaa päästöoikeutta järjestämällä huutokauppoja niiden komission asetuksessa (EU) N:o 1031/2010
                  8
                vahvistettujen sääntöjen ja edellytysten mukaisesti, joita sovelletaan yhteisellä huutokauppapaikalla järjestettäviin huutokauppoihin. 
            
            
               (3)Jotta voidaan vähentää jäsenvaltioiden hallinnollista rasitetta ja parantaa yleistä tehokkuutta, jäsenvaltioiden, jotka osallistuivat 1 päivänä tammikuuta 2018 komission asetuksen (EU) N:o 1031/2010 26 artiklassa tarkoitettuun yhteiseen toimeen, olisi lisättävä innovaatiorahastolle tarkoitettu 50 miljoonan päästöoikeuden määrä siihen päästöoikeuksien määrään, joka huutokaupataan yhteisessä huutokauppapaikassa vuonna 2020. 
            
            
               (4)Osallistuvien jäsenvaltioiden olisi huutokaupattava oma osuutensa innovaatiorahastolle tarkoitetuista 50 miljoonasta päästöoikeudesta omien huutokaupanpitäjiensä välityksellä. Jotta innovaatiorahastolle tarkoitettu huutokaupan tuotto voidaan vastaanottaa, kunkin huutokaupanpitäjän olisi nimettävä 1 päivään lokakuuta 2019 mennessä huutokaupanpitäjän nimetty pankkitili, jolle kyseinen huutokaupan tuotto voidaan siirtää. Huutokaupanpitäjät voivat nimetä olemassa olevan huutokaupanpitäjän nimetyn pankkitilinsä jäsenvaltiolleen kuuluvaa huutokaupan tuottoa varten, erillisen huutokaupanpitäjän nimetyn pankkitilin innovaatiorahastoa koskevan huutokaupan tuottoa varten tai sellaisen jäsenvaltion toisen huutokaupanpitäjän nimetyn pankkitilin, joka aikoo huutokaupata päästöoikeuksia innovaatiorahastoa varten.
            
            
               (5)Huutokaupanpitäjien, jotka on nimetty järjestämään 50 miljoonan päästöoikeuden huutokauppa innovaatiorahastoa varten, olisi huolehdittava siitä, että huutokaupan tuotto suoritetaan tilille, jonka Euroopan komissio on ilmoittanut huutokaupanpitäjille innovaatiorahaston tarkoituksissa, viimeistään 15 päivän kuluttua sen kuukauden päättymisestä, jonka kuluessa huutokaupan tuotto tuotettiin.
            
            
               (6)Ennen huutokaupan tuoton suorittamista huutokaupanpitäjä voi vähentää mahdolliset lisämaksut, jotka johtuvat kyseisen tuoton säilyttämisestä huutokaupanpitäjän nimetyllä pankkitilillä ja suorittamisesta. Ennen ensimmäistä vähennystä ja minkäänlaista tällaisten maksujen mukauttamista asianomaisen huutokaupanpitäjän jäsenvaltion olisi ilmoitettava komissiolle ja kaikille muille jäsenvaltioille niiden lisämaksujen määrä ja tarkoitus, jotka sen huutokaupanpitäjä aikoo vähentää.
            
            
               (7)Asetuksen (EU) N:o 1031/2010 61 artiklassa säädetään, että huutokauppapaikan on samanaikaisesti sekä julkistettava kunkin huutokaupan yksityiskohtaiset tulokset että ilmoitettava voittaneille tarjoajille näiden yksittäisistä tuloksista. Julkistettavien huutokaupan tulosten yksityiskohtaisuuden tason vuoksi niitä ei kuitenkaan ole mahdollista julkaista samaan aikaan kun voittaneille tarjoajille ilmoitetaan yksittäisistä tuloksista. Jotta voitaisiin mukauttaa tämä säännös markkinakäytännön mukaiseksi ja suojata markkinoita väärinkäytöltä, huutokauppapaikka saa ennen muiden yksityiskohtaisten huutokaupan tulosten julkistamista julkaista huutokaupattujen päästöoikeuksien määrän ja huutokaupan selvityshinnan siten, että nämä tiedot julkaistaan samaan aikaan kun huutokauppapaikka ilmoittaa voittaneille tarjoajille huutokaupan yksittäisistä tuloksista. Muut huutokaupan tulokset olisi ilmoitettava viimeistään 15 minuuttia tarjousajan päättymisen jälkeen.
            
         
         
            
               (8)Asetuksen (EU) N:o 1031/2010 mukaan jäsenvaltiot, jotka eivät osallistu mainitun asetuksen 26 artiklan 1 ja 2 kohdassa tarkoitettuun yhteiseen toimeen, voivat nimetä oman huutokauppapaikkansa huutokauppaamaan kyseisten jäsenvaltioiden osuuden direktiivin 2003/87/EY II ja III luvun soveltamisalaan kuuluvien päästöoikeuksien määrästä. Asetuksen (EU) N:o 1031/2010 30 artiklan 5 kohdan kolmannen alakohdan mukaan tällaisten huutokauppapaikkojen nimeäminen edellyttää, että asianomainen huutokauppapaikka on lueteltu liitteessä III.
            
            
               (9)Saksa ilmoitti komissiolle asetuksen (EU) N:o 1031/2010 30 artiklan 4 kohdan mukaisesti päätöksestään olla osallistumatta kyseisen asetuksen 26 artiklan 1 ja 2 kohdassa tarkoitettuun yhteiseen toimeen ja nimetä oma huutokauppapaikkansa.
            
            
               (10)Saksa ilmoitti komissiolle 12 päivänä huhtikuuta 2018 aikomuksensa nimetä European Energy Exchange AG asetuksen (EU) N:o 1031/2010 30 artiklan 1 kohdassa tarkoitetuksi huutokauppapaikaksi enintään viiden vuoden kaudeksi tämän asetuksen voimaantulosta. Saksan huutokauppapaikkaa European Energy Exchange AG koskeva toimikausi, nimeämisen oikeusperusta sekä sovellettavat ehdot ja velvollisuudet kyseisellä kaudella olisi lueteltava asetuksen (EU) N:o 1031/2010 liitteessä III. 
            
            
               (11)Sen vuoksi asetusta (EU) N:o 1031/2010 olisi muutettava.
            
            
               (12)Jotta voidaan varmistaa Saksan nimeämän huutokauppapaikan ennakoitavat ja oikea-aikaiset huutokaupat, tämän asetuksen olisi tultava voimaan kiireellisesti,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetus (EU) N:o 1031/2010 seuraavasti:
            
            
               1)Lisätään 10 artiklaan 5 kohta seuraavasti:
            
            
               ”5. Vuonna 2020 huutokaupattavien direktiivin 2003/87/EY III luvun soveltamisalaan kuuluvien päästöoikeuksien määrään on sisällytettävä mainitun direktiivin 10 a artiklan 8 kohdassa tarkoitetut markkinavakausvarannosta jakamatta jääneet 50 miljoonaa päästöoikeutta. Kyseiset päästöoikeudet jaetaan yhtä suuriin osiin niiden jäsenvaltioiden kesken, jotka osallistuivat tämän asetuksen 26 artiklan 1 kohdan mukaiseen yhteiseen toimeen 1 päivänä tammikuuta 2018, ja lisätään kunkin jäsenvaltion osalta huutokaupattavaan päästöoikeuksien määrään. Kyseinen 50 miljoonan päästöoikeuden määrä jaetaan periaatteessa tasan vuonna 2020 pidettävien huutokauppojen kesken.”
            
            
               2)Korvataan 23 artikla seuraavasti:
            
            
               ”23 artikla 
            
            
               Huutokaupanpitäjän tehtävät
            
            
               1. Huutokaupanpitäjän tehtävänä on 
            
            
               a)
                     huutokaupata kunkin sen nimenneen jäsenvaltion huutokaupattavat päästöoikeudet; 
            
            
               b)
                     vastaanotettava kullekin sen nimenneelle jäsenvaltiolle kuuluva huutokaupan tuotto; 
            
            
               c)
                     suoritettava kullekin sen nimenneelle jäsenvaltiolle kuuluva huutokaupan tuotto.
            
            
               2. Kunkin päästöoikeuksia 10 artiklan 5 kohdan perusteella huutokauppaavan jäsenvaltion huutokaupanpitäjän on vastaanotettava kyseisten päästöoikeuksien huutokaupan tuotto nimeämälleen huutokaupanpitäjän nimetylle pankkitilille viimeistään 1 päivänä lokakuuta 2019 10 artiklan 5 kohdan nojalla perittävien maksujen vastaanottamista varten. Huutokaupanpitäjän on huolehdittava siitä, että huutokaupan tuotto suoritetaan tilille, jonka Euroopan komissio on ilmoittanut huutokaupanpitäjälle direktiivin 2003/87/EY 10 a artiklan 8 kohdan soveltamiseksi, viimeistään 15 päivän kuluttua sen kuukauden päättymisestä, jonka kuluessa huutokaupan tuotto tuotettiin. Huutokaupanpitäjä voi ennen huutokaupan tuoton suorittamista vähentää mahdolliset tuoton säilyttämiseen ja suorittamiseen liittyvät lisämaksut edellyttäen, että huutokaupanpitäjän jäsenvaltio on ennalta ilmoittanut komissiolle ja kaikille muilla jäsenvaltioille kyseisten maksujen määrän ja syyn.” 
            
            
               3)Korvataan 61 artiklan 2 kohta seuraavasti:
            
            
               ”2. Edellä olevan 1 kohdan nojalla huutokauppapaikka ilmoittaa kustakin huutokaupasta vähintään seuraavat tulokset:
            
         
         
            
               a) huutokaupattujen päästöoikeuksien määrä;
            
            
               b) huutokaupan selvityshinta euroina;
            
            
               c) jätettyjen tarjousten kokonaismäärä;
            
            
               d) tarjoajien kokonaislukumäärä ja voittaneiden tarjoajien lukumäärä;
            
            
               e) huutokaupan peruuttamistapauksessa ne huutokaupat, joihin päästöoikeuksien määrä siirretään;
            
            
               f) huutokaupasta saadut kokonaistulot;
            
            
               g) tulojen jakaminen jäsenvaltioiden kesken, kun kyseessä on 26 artiklan 1 tai 2 kohdan mukaisesti nimetty huutokauppapaikka. ”
            
            
               4)Korvataan 61 artiklan 3 kohta seuraavasti: 
            
            
               ”3. Huutokauppapaikan on samaan aikaan kun se julkistaa kunkin huutokaupan 2 kohdan a ja b alakohdassa tarkoitetut tulokset ilmoitettava kullekin voittaneelle tarjoajalle, joka tekee tarjouksia sen järjestelmien kautta,
            
            
               a)
                     päästöoikeuksien kokonaismäärä, joka sille jaetaan;
            
            
               b)
                     mikä sen mahdollisesti yhtä suurista tarjouksista voitti arvonnassa;
            
            
               c)
                     erääntyvä summa euroina tai euroalueen ulkopuolisen jäsenvaltion valuutassa tarjoajan valinnan mukaan, edellyttäen että selvitysjärjestelmä tai toimitusjärjestelmä kykenee käsittelemään asianomaisessa kansallisessa valuutassa suoritetun maksun;
            
            
               d)
                     päivä, johon mennessä erääntyvä summa on maksettava selvitettyinä varoina huutokaupanpitäjän nimetylle pankkitilille.”
            
            
               5)Muutetaan liite III tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 30.10.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston direktiivi (EU) 2018/410, annettu 14 päivänä maaliskuuta 2018, direktiivin 2003/87/EY muuttamisesta kustannustehokkaiden päästövähennysten ja vähähiilisyyttä edistävien investointien edistämiseksi sekä päätöksen (EU) 2015/1814 muuttamisesta  (EUVL L 76, 19.3.2018, s. 3).
               
               
                  
                     (2)
                  
                        Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta (EUVL L 275, 25.10.2003, s. 32).
               
               
                  
                     (3)
                  
                        Komission asetus (EU) N:o 1031/2010, annettu 12 päivänä marraskuuta 2010, kasvihuonekaasujen päästöoikeuksien kaupan järjestelmän toteuttamisesta yhteisössä annetun Euroopan parlamentin ja neuvoston direktiivin 2003/87/EY mukaisen kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista (EUVL L 302, 18.11.2010, s. 1).
               
               
                  
                     (4)
                  
                        
                  
                     Consultation on the functioning of the Auctioning Regulation pursuant to the scheme for greenhouse gas emission allowances trading within the Community (EU ETS)
                  
                  .
               
               
                  
                     (5)
                  
                        Komission asetus (EU) N:o 389/2013, annettu 2 päivänä toukokuuta 2013, Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätösten N:o 280/2004/EY ja N:o 406/2009/EY mukaisen unionin rekisterin perustamisesta ja komission asetusten (EU) N:o 920/2010 ja (EU) N:o 1193/2011 kumoamisesta, EUVL L 122, 3.5.2013, s. 1–59.
               
               
                  
                     (6)
                  
                        EUVL L 275, 25.10.2003, s. 32.
               
               
                  
                     (7)
                  
                        Komission päätös 2010/670/EU, annettu 3 päivänä marraskuuta 2010, sellaisten kaupallisten demonstrointihankkeiden, joiden tavoitteena on ympäristön kannalta turvallinen hiilidioksidin talteenotto ja geologinen varastointi, ja innovatiivisia uusiutuviin energialähteisiin liittyviä teknologioita käsittelevien demonstrointihankkeiden rahoittamista koskevista perusteista ja toimenpiteistä Euroopan parlamentin ja neuvoston direktiivillä 2003/87/EY perustetun yhteisön kasvihuonekaasujen päästöoikeuksien kaupan järjestelmän yhteydessä (EUVL L 290, 6.11.2010, s. 39).
               
               
                  
                     (8)
                  
                        Komission asetus (EU) N:o 1031/2010, annettu 12 päivänä marraskuuta 2010, kasvihuonekaasujen päästöoikeuksien kaupan järjestelmän toteuttamisesta yhteisössä annetun Euroopan parlamentin ja neuvoston direktiivin 2003/87/EY mukaisen kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista (EUVL L 302, 18.11.2010, s. 1).
               
            
      
    ---documentbreak--- 
      
         
         
            
               LIITE
            
            
               Lisätään asetuksen (EU) N:o 1031/2010 liitteeseen III osa 5 seuraavasti:
            
            
                     
                        ”Saksan nimeämät huutokauppapaikat
                     
                  
               
                     
                        5
                     
                  
                  
                     
                        Huutokauppa-paikka
                     
                  
                  
                     
                        European Energy Exchange AG (EEX)
                     
                  
               
                     
                  
                  
                     
                        Oikeusperusta
                     
                  
                  
                     
                        30 artiklan 1 kohta
                     
                  
               
                     
                  
                  
                     
                        Toimikausi
                     
                  
                  
                     
                        Aikaisintaan ... päivästä ...kuuta ... [julkaisutoimisto lisää päivämäärän, joka on sitä päivää seuraava päivä, jona tämä asetus julkaistaan Euroopan unionin virallisessa lehdessä] enintään viiden vuoden ajan ... päivään ...kuuta ... [julkaisutoimisto lisää päivämäärän, joka on viisi vuotta siitä, kun tämä asetus on julkaistu Euroopan unionin virallisessa lehdessä], sanotun kuitenkaan rajoittamatta 30 artiklan 5 kohdan toisen alakohdan soveltamista.
                     
                  
               
                     
                  
                  
                     
                        Ehdot
                     
                  
                  
                     
                        Edellytyksenä mahdollisuudelle osallistua huutokauppoihin ei saa olla EEX:n järjestämien jälkimarkkinoiden tai jonkin muun EEX:n tai kolmannen tahon hallinnoiman kauppapaikan jäsenyys tai osallistuminen.
                     
                  
               
                     
                  
                  
                     
                        Velvollisuudet
                     
                  
                  
                     
                        1. EEX:n on toimitettava kahden kuukauden kuluessa ... päivästä ...kuuta ... [julkaisutoimisto lisää päivämäärän, joka on sitä päivää seuraava päivä, jona tämä asetus julkaistaan Euroopan unionin virallisessa lehdessä] irtautumisstrategiansa Saksalle. Irtautumisstrategia ei rajoita EEX:n velvollisuuksia, jotka vahvistetaan komission ja jäsenvaltioiden 26 artiklan nojalla tekemässä sopimuksessa, eikä komissiolle ja kyseisille jäsenvaltioille kyseisen sopimuksen nojalla kuuluvia oikeuksia. 
                     
                     
                        2. Saksan on ilmoitettava komissiolle kaikista olennaisista muutoksista asiaan liittyvissä sen ja EEX:n välisissä sopimussuhteissa, joista ilmoitettiin komissiolle 12 päivänä huhtikuuta 2018.”